OPPDRAG TÅRNBESØK

Tidsbruk: Ca. 30 minutt

Har kyrkja eit tårn som ein kan besøkje? Gjer det!

Er det ikkje mogleg, la oppdraget dreie seg inn mot ein oppdagingstur i kjellaren, til hemmelege rom, korridorar eller tunellar, til kyrkjegarden, til safen i kyrkja, til klesskapet til presten, eller til andre hemmelege eller lite besøkte stader i kyrkja/bygningen.

Det går også an å finne/ta bilete av klokkene og hengje opp bileta rundt om i kyrkja – og lage ein rebus til. Då er det fint om inskripsjonen på klokkene kjem godt fram på bileta. Oppdraget/rebusen kan då vere å finne alle bileta og setje saman orda frå inskripsjonen slik dei skal lyde, med orda og eventuelt tala i rett rekkjefølgje.

Del tårnagentane inn i grupper, og gå i tårnet puljevis. Dei tårnagentane som ikkje går i tårnet, gjennomfører andre oppdrag som høver for færre deltakarar eller mindre støy.

NB: Hugs at ein del tårnagentar kan ha høgdeskrekk og vere redde for å klatre opp i eit usikra tårn. Det er viktig å respektere dette – ingen skal tvingast opp i tårnet. Samtidig kan ei god forklaring på førehand eller ei trygg hand gjere det mogleg å gjennomføre turen.

# Kodeoppdrag

Oppdraget går ut på å sjå om tårnagentane finn noko som står inni eller utanpå kyrkjeklokka (klokkene).

Det er ofte ein inskripsjon: eit bibelvers, ein dato, eit namn eller andre inskripsjonar. Dersom det ikkje står noko på klokka/klokkene, kan leiarane ordne med ei hemmeleg melding eller ein kode til agentane, festa med teip eller tack-it.

# Fortel om kyrkjetårn og kyrkjeklokke

Les vedlegget «Om symbola i kyrkjerommet – og om kyrkjeklokker og kva klokketårn tyder» for å kunne føre ein samtale om kvifor ein har kyrkjetårn med kyrkjeklokker på kyrkja.

* Kva funksjon hadde klokkene i tidlegare tider?
* Kva funksjon har dei i dag?
* Kvifor har vi eigentleg kyrkjetårn og kyrkjeklokker?
* Kva symboliserer tårnet og klokkene?

# Syng gregorianske salmar

Tre gregorianske salmar (notar og lydfil frå «Ung kyrkjesong» i Ressursbanken) – ei tidsreise til mellomalderen med einstemmig song utan instrument, der teksten er i fokus!

Syng med kyrkjeklokka: Bruk ein trepinne eller ei tresleiv til å slå på kyrkjeklokka med (då blir det ikkje så høg lyd). Grunntonen (ofte ein C eller G) kan brukast som bakgrunn for å syngje til dømes «Vær meg nær, å Gud».